R5dwMg/zh-wiki-yue-long huggingface dataset:
所謂「雙皮奶」，係指奶喺煮嘅過程中製出兩層奶皮。基本嘅做法，係將水牛奶放入食具中炖滾後倒入細碗度，等佢冷卻凝固成奶皮，再輕手倒出牛奶，留低奶皮。之後再將倒出來嘅牛奶再作處理，然後倒返落裝有奶皮嘅碗度。
另將鮮奶加白糖攪勻後用篩濾去雜物，將調好奶蛋白嘅鮮奶倒入，用細碟仔冚好，以防蒸汽滴落面上影響質量，隔水炖15分鐘就得。雙皮奶嘅特殊食法有加上紅豆、蛋、蓮子等等。喺屋企整嘅雙皮奶無鋪頭整嘅爽滑，原因可能係店鋪嘅雙皮奶加入咗食用膠。
白糖糕始創於明朝時順德倫教嘅一個姓梁小販，據講佢有一次喺蒸鬆糕嗰陣失手，令到粉質下墜，不過蒸出來嘅效果反而大受歡迎，個個食過都認為呢種新小食質地爽滑。後來，佢改用白糖整糕，令到蒸出來嘅糕顏色更加晶瑩潔白，食客叫佢做「倫教糕」，後來又叫「白糖糕」。
五花茶係一種中國民間傳統嘢飲，廣東人常飲嘅涼茶之一，味甘性微寒，主要功效係清熱、解毒、消暑去濕、減低腸胃刺熱、利尿、涼血、預防夏季風熱感冒同流行性感冒嘅功效，尤其適合夏天嗰時飲，其他功效就視乎所用嘅藥材而定。
夏枯草係唇形科夏枯草屬嘅長年生草本植物，喺中國嘅四川、雲南、貴州、廣西、廣東、福建、浙江、江西、湖南、湖北、陝西、甘肅、新疆同河南、臺灣、日本、朝鮮、印度、巴基斯坦、尼泊爾、不丹、北非、歐洲同西伯利亞地區都可以搵到。
食素，又叫素食，係一種有關飲食嘅文化，實踐呢種飲食文化嘅人叫做素食主義者。呢啲人唔食飛禽、走獸、魚蝦等動物嘅身體，淨係以蔬菜同生果等植物來維持生命。世界各國或者唔同文化嘅食素主義都有唔同，有啲食素嘅人會食蜜糖、奶類同蛋類等動物產品，而另一啲純食素主義者食會避免食包括蛋類、奶製品在內嘅任何同動物有關嘅嘢食。
響英國一八四二年正式得到香港島之後，大清即刻加強九龍防衞，就響家下九龍城個地方，起咗個九龍寨城。個寨城響衙前塱北面，衙前圍西南，侯王廟東南，珓杯石北面。個城係大清駐官九龍之地。寨城東南有龍津碼頭，所以個城到碼頭之間就變咗個市，好多人聚居，是爲九龍城。
後尾英國一八九八年租咗新界，按約，大清官員可駐留九龍寨城，自由出入。一八九九年四月十六號，香港總督卜力喺九龍城外升旗接收儀式。另大埔亦有升旗儀式。接收前後期間，新界以屏山爲首嘅村民反抗，成新界六日戰。
香港政府拆九龍城墟市村道，連同衙前塱，化成九龍城市區。起咗好多街，東面以西貢道爲界，西面以嘉林邊道爲限。南面係英皇子道，卽今太子道，北面係賈柄達道。區內街名，全以呢帶村名而名。政府想搬走寨城內人，騰空建市區。
喺香港日治時期，日軍擴展啟德機場，移平原機場側邊嘅地方，並建新明渠，九龍城亦不倖免。啟德濱三角地移平，折走西貢道，西貢道到龍城道，卽今啟德道，條條街南面都拆，沙埔道、石鼓壟道縮短，最近西貢道嘅隔坑村道，同西貢道一樣，從此消失。
寶勒巷兩邊都係約20年以上嘅商業大廈，商戶多數係經營娛樂場所同食肆咁，以夜生活出名。當地嘅鋪頭名，嚮廿年前，成日出現嚮商業電台夜晚分類廣告時段，同山林道分類小廣告同類。其中內容包括卡拉OK、各式餐廳、港式芬蘭浴，廣告重註明顧客光顧可以休息到零晨4點。
太子站係港鐵觀塘綫同荃灣綫嘅跨月台轉車站，喺九龍油尖旺區旺角北，站名嚟自區內主要道路太子道，喺1982年5月10號啟用，呢個站同荃灣綫嘅旺角站同埋東鐵綫嘅旺角東站距離都唔係好遠。呢個站有四個月台，以島式月台排列，所有月台都裝咗月台幕門。
太子站位於九龍油尖旺區旺角太子道一帶。雖然呢個站唔係位於繁忙嘅旺角市中心，但係呢個站係港鐵荃灣綫同觀塘綫嘅轉車站，因此，每日繁忙時間都有好多乘客用呢個站轉車，往返九龍西、新界西、九龍東同新界東。平日有唔少乘客會喺呢個站往來附近嘅聯合廣場、旺角花墟、西洋菜南街、新世紀廣場、金都商場、彌敦道開段同始創中心買嘢。
雖然呢個站嘅修正早期系統路軌喺1979年已經存在，但係呢個站喺荃灣綫竣工之前一直未開放，因為呢個站當時嘅設計主要淨係做一個跨月台轉車站。直至1982年5月10號呢個站率先開放轉綫月台，而車站大堂設施到5月17號先至全面啟用。
太子站原本打算喺2006年進行行人隧道延展工程同入口修改工程，並計劃喺2008年完成。隧道位於西洋菜南街地底，長160米，連接始創中心同太子站B2入口。計劃中打算將太子站原本向西洋菜南街嘅B2出口轉為面向至太子道西，令到重建後嘅出口更加唔近聯合廣場，但係受到聯合廣場嘅商戶反對。
大埔係香港新界中北部一個地方，響大埔海西面。大埔以前係鄉郊墟市同漁村，今日係新市鎮。大埔響漢朝之後都有唔少記載，皆因對出個大埔海歷年都係採珠場，係一種好珍貴產物。大埔一度係英國管治全新界中心，設有理民府。
現時大埔個名來流行一個傳說。話說以前大埔係個森林，陰森恐佈，所以啲人行過都要大步大步咁走，久而久之就叫大步，而讀讀下就變咗大埔。亦有傳因為呢度有野獸，要大步大步咁走。不過呢啲講法可能係以訛傳訛，無從證實。
慕尼黑啤酒節係德國慕尼黑嘅一種傳統活動，每年都會响九月中至尾嗰陣搞，維持 16 至 18 日，而且每年都會吸引數以百萬計嘅人參與。出席嘅人會盡情噉飲啤酒，而且啤酒節現場仲會有機動遊戲同埋民俗音樂表演助興。
回轉壽司係壽司餐廳嘅一種。師傅將整好嘅壽司放喺碟後擺喺運輸帶上面，運輸帶圍繞餐廳嘅坐枱而行。除咗可以喺運輸帶上面攞壽司之後，客人亦可以要求師傅個別整想食嘅壽司。壽司按價錢放喺唔同顏色嘅碟度。食完之後，店員依照顧客枱上嘅碟而計算帳單。
回轉壽司由白石義明發明。白石當時經營嘅壽司舖唔夠人手，喺睇到朝日啤酒廠嘅啤酒樽運輸帶後，靈機一觸將呢種概念引用到壽司舖度。經過五年嘅發展，1958年白石喺大阪開設第一間回轉壽司舖，叫做「元祿壽司」。喺業務發展嘅高峰期，元祿壽司嘅240間分店遍佈日本各地。
起初，所有嘅客人都係膊頭貼膊頭對住運輸帶坐，但係咁樣坐對團體顧客來講好唔方便，因此唔受歡迎。慢慢，店家開始喺運輸帶側邊適當嘅地方加上枱，每張枱最多可以坐六個人。咁樣喺供應相同數量顧客嘅情況之下，亦可以減少運輸帶所需嘅長度。
有人研究認為最理想嘅壽司運輸帶速度係每秒8厘米，咁確保咗運輸過程中嘅安全嘅同時亦照顧到客流量。回轉壽司嘅模式雖然需要較少嘅店員維持，不過喺回轉嘅過程壽司亦乾得比較快。一般來講，運輸帶順時針方向流動，畀多數右撇子嘅顧客用右手揸住筷子嘅同時，可以用左手攞到運輸帶上嘅盤。
喺大阪博覽會出現咗回轉壽司餐廳之後，1970年係回轉壽司餐廳第一次迅速發展時期。當外食開始流行後，1980年係第二波迅速發展時期。而喺1990年代經濟泡沫爆破之後，平價嘅餐廳開始受到歡迎，呢個係回轉壽司餐廳嘅最後一次快速發展時期。
1969年11月15號，戴夫湯馬士喺俄亥俄州哥倫布市開設第一間 Wendy's 漢堡包快餐店。店名叫 Wendy's，喺因為佢嘅第二女 Melinda Lou Thomas 個乳名叫 Wendy。到咗1985年，分店數目達到三千間，而創辦人戴夫．湯馬士亦喺1986年退休，之後只係間中幫手拍吓廣告，直至佢2002年逝世為止。
Wendy's 依家由溫蒂國際擁有。2006年底，分店有 6500 間，喺美國第三大漢堡包快餐店連鎖店，市場佔有率達 12.7%，主要根據地喺北美洲。集團喺全球請咗約五萬七千人幫佢哋打工，而喺2006年財政年度，零售額高達廿四億五千萬美金。
呢間快餐店曾經喺1980年代以「得意妹」為名喺尖沙咀開設分店，但經營三年後結束。1991年，改以「雲狄斯」之名再度進軍香港，最高峰期曾經開設11間分店同請咗近400多個員工，但係到咗2000年1月3號終於全線執笠，撤出香港。
哈廸斯快餐店係美國主要嘅快餐集團，分店多數喺美國東岸、南部同東南部一帶。1960年喺美國北卡羅來納州創立，透過特許經營嘅形式急速擴展，直到2006年喺美國有接近兩千間分店。哈迪斯目前由Carl's Jr.
休閒小站係一個國際茶品嘅舖頭，專賣加咗一啲味嘅冷熱飲嘢。響1992年喺台灣嘅一間細舖開始做，由郭文河同埋傅信欽一齊開始搞，就成功噉樣開創咗喺台灣嘅珍珠奶茶嘅潮流。休閒小站依家係一間有多過七百間舖頭嘅公司，喺日本、南韓、澳洲、紐西蘭、加拿大同埋美國都有分店。
休閒小站提供封咗口嘅杯去放茶同埋其它飲嘢。客仔可以自己砌佢哋嘅柯再加上唔同嘅加料好似生粉珍珠或者有味嘅啫喱噉。茶又有綠茶同埋紅茶揀，亦可以加奶粉做奶茶、可可同埋杏仁噉，或者有味嘅糖漿好似表蘋果、檸檬同埋鳳梨噉。
佢哋會攞咗一啲日式嘅元素，混合本地特色做法。有啲會成為個別餐廳受歡迎嘅招牌菜，但亦有啲係亂嚟。其中明將壽司可以話係其中一個表表者，事關佢哋會將任何可能嘅食材都會擺落壽司飯上面，有時甚至會成為媒體同網民嘅話題。
喺2019年10月，蘋果日報訪問咗一間喺佐敦渡船角經營嘅港式日本料理餐廳老闆。受訪嘅老闆話，呢啲港式日本料理嘅出現，好大程度係因為百分百日本人口味未必啱香港人口味。於是，港式日本料理嘅廚師就會將一啲日本嘅特色食材，混合自己嘅創意，推出一啲新嘅菜式。
元綠迴轉壽司、加太賀同埋明將壽司，可以話係日本料理喺香港嘅始祖。元綠當時仲同無綫電視合作，喺綜藝節目《超級無敵獎門人》入邊開創一個名為「辣辣壽司邊個食」嘅遊戲環節，加上用咗成龍，Twins等等知名藝人幫手賣廣告，令到當時未盛行嘅日本菜逐漸成為潮流。
打冷，又叫潮州打冷，係一類潮州人嘢食，包括大眼雞魚、凍烏頭、炸蝦、凍蟹、鹵水鵝、墨魚、鹵水掌翼、筍蝦、菜脯、花生、鹵水豆腐、紅腸、鵝腸、生腸、豬頭肉、韭菜豬紅、鹵水蛋、鹵水大腸、鹵水鳳爪、蜆仔肉、煎蠔餅、鹹菜門鱔魚、大豆芽豆卜、鹹牙帶魚、白灼東風螺、蚝仔粥、方魚肉碎粥、白粥……賣呢類嘢嘅餐廳好多都會做宵夜生意。
舊時嘅茶樓樓底好高，天花吊住架大風扇，圓檯圓凳兼夾無挨凭。茶樓或有少量卡座，檯下低周不時擺住個痰罐，畀阿伯痰上頸不時之需。而茶盅水煲之類嘅物件家下唔多見。侍應九成係由長者出任，重好興將一塊白色毛巾搭落膊頭度走圍行。
例湯可以分為跟餐免費送嘅同要另外加錢兩種。前面嗰種嘅湯質通常好稀，更有啲平價例湯淨係加鹽做調味，無乜湯水嘅味道，所以畀人叫做「例水」。另一種因為需要煲幾個鐘，因此會叫做「老火例湯」或「老火湯」，用咁嘅名嚟分別。
一般嘅老火例湯材料主要係用豬骨，亦可能係就地取材，用手頭上多餘嘅材料，好似雞同鴨嘅頭、頸同翼等，加上合時蔬菜全部放入大煲度一齊煲好。成日見到嘅例湯有南北杏西洋菜豬骨湯、青紅蘿蔔蜜棗豬骨湯、紅蘿蔔蓮藕豬骨湯等。
意大利薄餅，簡稱「薄餅」，又叫「意式薄餅」、「P灑」、「披莎」、「鬼佬鹹煎餅」、「P沙」，係一種意大利嘢食，喺全球好受歡迎。意大利薄餅嘅通常做法係用發酵嘅圓麵餅皮上面伴住啲茄膏、芝士同其他配料，並由烤爐烤制而成。
到燴，慣寫到會，北方話叫做外燴，係設宴款客嘅一種煮餸安排，屋企請客，又用出面嘅專人到自己屋企來煮餸，食物材料由到燴服務供應者包辦，配料、味料、燉品、上湯等都係敢樣，由到燴者喺店方預備，到宴會場地架鑊，後期製作就可以上檯。
粵語入面「女仔」其實有兩種唔同嘅年齡意義。最傳統同常用嘅定義係細蚊女，即係識行到實齡十歲女左右，大啲青春期就叫少女。但而家女仔嘅用法更為寬泛，幾乎涵蓋所有實齡20者以下，或者年齡更大但睇落比較後生嘅女性。
歷史上女仔經常受到歧視，而且受到社會角色嘅限制。對女仔同男仔社會角色差別嘅成因，一直都有「先天決定論」同「後天決定論」嘅爭論。女仔喺藝術、文學同流行文化中以乜嘢形象出現往往反映社會對女仔性別角色嘅認知。
飲茶，又叫品茗，係一種粵式飲食。來自廣州，傳勻全世界，係粵文化嘅一大特色。喺香港，開始嗰陣係叫「上茶樓」或者「上酒樓」，慢慢就叫成「去飲茶」，「飲茶」就變成咗上茶樓飲茶食點心嘅代稱。飲茶主要包括咗飲茶同食點心，而點心中數蝦餃同叉燒包喺早期較為廣受歡迎，故此粵語度形容飲茶為「一盅兩件」，而且喺某啲語境下佢重表示「最低消費」嘅意思。
飲茶喺香港同廣東一帶非常流行，近年更流傳到中國其他省份同世界各地，成為最具代表性嘅粵菜之一。喺外國，飲茶差唔多係點心嘅同義詞。飲茶嘅茶樓喺歐美被叫做「Dim Sum House」。澳紐索性將飲茶嘅地方同樣稱呼做「飲茶」，而日常交談亦會講“Let's go to Yum Cha”。
茶館係由某啲經營出色嘅「一厘館」升級而來，呢個係廣州最初嘅帶有專業性質嘅茶館。呢啲茶館通常設立喺碼頭、魚欄、果欄、肉市場等勞苦大眾集中地帶附近，專門針對勞苦大眾提供快餐式嘅飲食同向佢哋提供同同行交流溝通嘅場所。
茶居偏向中層人士，追求文雅舒適，茶水較好、糕點比較精致，服務價格唔係貴到難以支付，係為有一定社會地位嘅紳士、商人同自由職業嘅人提供飲茶服務嘅場所。由於喺民國建立前，廣州經濟整體呈現係向下滑落趨勢，因此呢個時候嘅茶居並唔流行。
民國建立後，作為革命之都嘅廣州，呢度民風日益趨向純樸同保守。茶居同「二厘茶館」因為價錢平、物美、實用，而且慳時間而快速興盛，兩者間且取長補短，好快合流成為一體，並迫使舊式茶樓、酒家嘅服務習慣都向佢哋看齊，喺民初十幾年嘅時間內迅速發展成為今日所見嘅粵式茶樓。
習慣上，廣東人喺幫自己斟茶之前會先將其他人嘅茶杯斟七成滿。當人哋幫自己斟茶之後，會將食指同中指屈曲並敲枱面幾次，表示感謝。呢種姿態嘅起源，有講法係清朝乾隆同佢嘅侍從微服出巡時去飲茶。為免平民知道自己身份，就為自己嘅隨從斟茶。
以前「茶樓」嘅售點員，喺心口掛上一個大盤，將點心放喺盤上面。之後售點員一邊喺茶樓四圍行，一邊大聲叫出點心嘅種類，等客人揀。後來逐漸用點心車又或者叫推車仔，取代售點員心口掛嘅大盤。點心車可以裝到更多點心，有啲點心車通常亦會喺車前面放寫咗點心名嘅牌。
顧客可以出去搵點心車，又或者等點心車過來。顧客揀好點心後，服務員就喺車度攞出點心放落顧客嘅枱度，然後喺顧客嘅點心卡度扱印。點心車入面有加熱嘅設備，幫蒸點心車裏面嘅熱水加熱以保持食物溫度，或者幫煎炸點心車即製點心。
由於用點心車容易撞到或淥親顧客、車裏面嘅燃料亦容易爆炸、同埋唔可以準確計算點心出貨數量等原因，所以而家廣州同香港陸續有茶樓取消點心車而改為即叫即整嘅方式，就係等客人先喺點心紙度揀想食嘅嘢，之後交畀伙記入電腦落單。
結帳嘅廣東話叫做「埋單」。喺過去未有用「點心記錄卡」嘅年代，上茶樓埋單時，伙記會數數檯上空碟嘅數目，然後用「心算」計出帳單嘅總數。用咗點心卡之後，顧客只要舉高點心卡或叫伙記「埋單」，伙記就攞點心卡到服務台計算價錢，然後再返來向顧客收錢，如果畀夠錢就走得，如果要找錢，就要再等伙記去服務台找錢，找番嘅錢唔全部攞晒，留番幾個銀仔，叫做「畀貼士」。
老人家一般會喺朝早五點就到茶居等開門，相熟嘅就會坐喺一圍，叫做「搭檯」，佢哋彼此稱為「茶友」，並經常為茶友「霸位」。日日係咁，約莫六點幾就會飲完第一輪。年輕一輩多數九點先去，形成第二個高峰。喺五邑一般過咗十點早市就完。
點心係區分南北飲茶習慣嘅一個重大標誌。廣東飲茶嘅點心種類非常多，大致分為鹹點同甜點兩類。大部分點心都係熱食嘅，熱食嘅多數會用竹製嘅蒸籠蒸熱，亦有小部分嘅冷盤。而茶樓將製作點心嘅區域分為廚房、粥粉麵檔、炒煎炸檔同固定嘅點心區。
收錢機或者收銀機係一個儀器，由人手操作，設置於零售商店，由收錢人打入每位顧客所買嘅貨品牌價，收錢機會計算出佢總消費金額。收錢機係日記賬式記錄當日嘅所有貿易。每日，商店休息前，店員會點算收銀機內嘅實際現金額，再同機內嘅日記賬總額比對，係內部審計之一。
除咗上面嘅 IEEE 標準，另外有一個叫 IEEE802.11b+ 嘅技術，通過 PBCC 技術喺IEEE802.11b基礎上提供 22Mbit/s 嘅數據傳輸速率。但這事實上並唔係一個 IEEE嘅公開標準，而係一項產權私有嘅技術。
都有一啲叫做 802.11g+ 嘅技術，喺 IEEE802.11g 嘅基礎上提供 108Mbit/s 嘅傳輸速率，跟 802.11b+ 一樣，同樣係非標準技術，由無線網絡晶片生產商 Atheros 所提倡嘅就係 SuperG。
開心樂園餐，麥當勞產品之一，實情兒童餐，細份嘢食，再包埋嘢玩仔咁，裝成一盒。畀細蚊食，啲嘢食份量細。有時唔裝嘢玩，裝書都有。開心樂園餐為香港叫法 ，各地都取自英文Happy Meal，意謂開心餐咁，而各自變名。
講佢起源，出自中美洲危地馬拉。一九七四，夫婦買咗當地經營權。之後搞咗朗奴餐，以麥當勞叔叔名而名。亞媽喺餐廳嗰陣，用個餐𠱁細蚊食嘢。餐有細漢堡包、細薯條、細雪糕新地，另加嘢玩仔。後尾得美國總公司留意，一九七九年就推出開心餐，自始推行世界。
嘢食品種，並無一定，有跟原餐嘅。唔同原餐，就改成三文治、意大利粉、蘋菓、粟米、沙律、牛奶、菓汁、汽水等，不一而足，今下多數有得㨂，唔固定。有啲基於生意方針，有啲基於法例要求。世界各地，地地法例都時時變，尤其同細蚊相關，開心樂園餐都要變通。
紀念品係為咗保存記憶而收藏嘅物品，本身可能有價值同其他用途，亦可能只有紀念功能。如果紀念品少咗背後嘅回憶，佢嘅意義就好難俾外人知道。喺旅行嘅時買嘅或收集並帶返屋企嘅任何物品，只要有紀念意義，都算係紀念品。
常見紀念品嘅製作，通常有包含公司、組織、活動等嘅撈稿、口號、日期或地標嘅衫、帽、筆、磁鐵片、明信片、杯、杯墊、模型、相片集等。另外亦有由當地藝術家小規模製作、能表現當地文化嘅民俗藝術品同手工藝品。其他形式嘅紀念品重有喺當地收集嘅沙、石頭、貝殼等。
除咗旅行之外，亦有用嚟紀念事件、職業、品牌或其他事物嘅紀念品。例如比賽嘅獎牌、睇運動比賽嗰陣買嘅波衫、明星嘅簽名相、活動嘅襟章、紀念金幣、紀念證書、水晶擺設等。具有重大意義嘅紀念品通常會裝裱喺畫框或放喺展示架度小心保存。
香港環球唱片造就過唔少香港樂壇嘅天皇天后，包括七十年代至八十年代嘅天王天后許冠傑、譚詠麟、關正傑、鍾鎮濤、徐小鳳、張國榮、梅艷芳等，九十年代嘅天王天后張學友、黎明、陳慧嫻、李克勤、王菲、關淑怡、周慧敏等，零零年代嘅天王天后陳奕迅、陳慧琳、謝安琪、張敬軒，一零年代嘅天王天后李幸倪、AGA江海迦、符致逸、周殷廷、麥家瑜、陳凱詠、二十年代嘅天王天后曾比特、涂毓麟、歐鎮灝、葉振弘、許軼、吳啟洋、陳葦璇等。
吉野號防護巡洋艦係一架大日本帝國海軍防護巡洋艦，個名嚟自奈良縣吉野山，1892年至1904年服役。喺甲午戰爭時包括豐島海戰同大東溝海戰中表現優秀，係中國清代水師剋星。佢係現代中國反日仇日教育常用教學史料。
高登討論區入面有好多個版，大部分會員同訪客都以瀏覽「吹水台」為主，因此高登代表係吹水台。2006年後，部分香港傳媒蘋果日報同明報開始關注網絡社群，高登討論區會員意見同惡搞創作，亦見於多份香港報章雜誌。
香港999緊急求助服務始50年代，由香港警務處指揮及控制中心運作，除999，本地行動電話網絡訊號微弱嘅郊野公園或鄉郊亦可改用112。香港警務處力求在9秒內接聽來電，並且9分鐘內派人抵達香港島同九龍、15分鐘內派人抵達999緊急求助來電來源或者現場地址。
連儂牆喺捷克共和國布拉格修道院大廣場。1988年開始，捷克人開始喺連儂牆寫低對共產主義同埋對政府嘅不滿，後尾喺查理大橋附近導致一場學生同差人之間嘅衝突，共有幾百人被捲入。家下牆上面嘅塗鴉多數同和平理念有關，亦成為咗遊客參觀嘅熱門景點。
建制派喺2019年區議會選舉大敗，變成區議會嘅少數派，有支持泛民主派、香港本土派、自決派、修憲派嘅網民認為佢哋已經唔再配用「建制派」個名，呢種情況直到2021年公職條例修訂草案三讀通過、泛民主派大批區議員劈炮唔撈之後，先至有所改變。
喺2008年立法會選舉期間，梁美芬向外界堅稱自己係獨立、不群不黨嘅專業人士。但喺一次九龍西直選論壇上，就被民主派候選人揭發，佢獲得工聯會支持，仲有會長推薦。而佢最終成功當選。落敗咗，同屬建制派嘅田北辰，喺選舉後直指中聯辦幫梁美芬，梁美芬多數嘅選票都係來自工聯會支持，而之前話自己不群不黨嘅梁美芬，亦推翻自己之前嘅說法，承認自己同中聯辦好熟。
例如，喺2018年11月嘅九龍西立法會補選入面，建制派嘅代表陳凱欣聲稱自己「獨立身分參選」，佢亦堅稱無加入政黨，但係之後媒體就揭發佢借用西九新動力嘅地方做競選活動，畀記者嘅新聞稿又印有西九新動力嘅字眼，電郵仲有民建聯縮寫嘅字眼。
有個別親中陣營人士，會用一啲謠言攻擊泛民主派，或者質疑泛民主派嘅政治主張。其中比較有名嘅，有第3屆香港立法會香港島地方選區補選期間以十成按揭謠言攻擊陳四萬，親中陣營立法會議員梁美芬借用公民黨支持外傭居港權謠言攻擊泛民主派，以及一啲激進建制派散播英國阻礙香港民主自治制度謠言。
親中派支持者，特別係嚟自激進派系嘅，都有暴力襲擊持唔同政見人士，甚至係記者嘅歷史。英屬香港時期，工聯會就曾經發動六七暴動嘗試奪權，而主權移交後，有啲親中派支持者會喺示威活動期間民主派支持者，甚至係襲擊記者。
大埔墟站最初係叫大埔墟旗站，只係九廣鐵路英段一個旗站，唔上落客，後尾轉成大埔墟站，成為正式火車站。原本大埔墟站響大埔太和市隔籬，係當時一個墟市，所以英文叫Tai Po Market，所以譯返轉頭叫「大埔墟」。
九廣鐵路英段電氣化嗰陣，將大埔墟站搬去運頭塘新址，取代偏僻南面嘅大埔滘站。而舊大埔墟站，就改咗做香港鐵路博物館。另外林村河北面大埔頭新起嘅太和邨嗰度，另外起咗個太和站。搞到新大埔墟站，一啲都唔近大埔墟，反而同太和市比較近，太和站又反而近大埔舊墟。
「勇武」對應英文即係「VALIANT」，意思近似「勇敢」，而指人即係「勇敢而英勇嘅戰士」，同勇士。佢會自感做「勇者」係一種社會責任、正確同埋會自豪。排除唔理智手段，佢重識得工具理性同埋價值理性，即用盡政治宣傳同所有示威、佔領方法，包括個別前線人士行為上暴力、講好多粗口同違法行為。
而家，勇武派常指非建制派系當中，強調「勇武抗爭」，有反抗政府同埋作戰情況。佢同傳統泛民主派或者本土派都好唔同，相對激進民主派更加「激進」。由於香港政治環境所導致，好多勇武人士都係親本土主義甚至獨立運動同埋反共，但係又唔一定次次都咁有明顯立場，有時可能就只係針對一個政策命令，或者一宗社會事件。
2018年，《明報》曾發文批評「加藤屋抽水」。寫手覺得中港間吉野家生意好，所以遭人「抄襲」。佢重話，加藤屋個吉祥物「加藤仔」個形象全身黑衫、黑褲、黑帽、黑眼罩，同黑手套，似卡通人物化李小龍飾演青蜂俠個助手「加藤」。
2019年反逃犯條例修訂運動期間，加藤屋提供減價優惠同埋有幾日「罷工」。不過，佢只係做好生意，從未表明立場，只係其他人將佢定性。言論親中共既香港討論區用戶關注情況，斷言係「黃屍食店」。有專門網站將商鋪分成黃絲帶同藍絲帶兩種，並稱加藤屋係「黃色」同「愛港商戶」。
其實，加藤屋而家成名，亦只有幾間分店。長沙灣麗新商業中心地舖、深水埗西九龍中心、太和太和廣場、粉嶺粉嶺中心地舖、屯門屯門鄉事會路樓上舖等。有傳加藤屋同譚仔三哥米線有關。高登、連登等網友觀察到佢兩間成日一齊開，或者譚仔直系品牌走，加藤屋就入。
香檸檬又嗌香柑或香檸檬橙，係芸香科柑桔屬嘅常綠喬木仔或灌木，原產北美，而家喺全球各地都可以搵到。香檸檬嘅英文為bergamot或bergamot orange，呢個名字長期被誤譯為佛手柑。實際上佛手柑同香檸檬係柑橘類水果中截然不同嘅兩個品種。
太一，道家中一切起源，上古如同上帝。太一又指天球北極，天上所有星都圍住佢來轉。因此曾奉為至高神祗。太乙為另一寫法，怕一字睇錯，一字用乙字代亦好常見。亦有泰一、天一、天乙等唔同寫法。後世由道家，受佛教影響而成道教，上加玉皇大帝，太一就變成太乙真人，唔再係至高。
北極係星官之一，喺紫微垣之下。北極有五粒星，曾經係最近天球北極嘅星官，唐之後，天樞最近北極嘅星，所以當時叫北極。因為歲差嘅緣故，去到大清時，就變成家下勾陳嘅勾陳一。北極排到好似條綫咁，北極一二三四，喺西洋天文嘅小熊座內，而北極五，喺鹿豹座內。
半夜，夜晚十二點鐘，前後時間都叫半夜。夜有唔同叫法，午夜、子夜、夜半、三更、三更半夜、半夜三更。子時，即夜晚十一點到朝早一點左右。十一點到十二點屬子初，十二點到一點屬子正。古時係睇日頭來計時，半夜日落後到日出正中時份，所以唔係咁定。
科舉係漢字文化圈古時選拔官員嘅考試，起源自隋朝，到大清末年嘅1905年廢除，越南嘅科舉更去到1919年先至廢除。喺古代，考科舉係好多人嘅目標，考得好就可以做大官，光宗耀祖。但係科舉考嘅係八股文，要死記硬背，又同政務無乜關係，根本睇唔清楚考生係咪做官嘅材料。
四書五經指九本中國儒家嘅經典著作。四書指《論語》、《孟子》、《大學》、《中庸》。五經指《詩經》、《尚書》、《禮記》、《周易》、《春秋》，簡稱為「詩、書、禮、易、春秋」。其實本來應該有六經，重有一本《樂經》，夾埋叫「詩、書、禮、樂、易、春秋」，後來俾秦國燒咗，只剩低五經。
魯迅，原名周樟壽，字豫山，收尾改字做豫才，1898年喺南京求學嗰陣改名周樹人，「魯迅」係佢嘅筆名。浙江紹興人。中國現代作者、政治評論人、翻譯者，新文化運動嘅領袖之一。前後做過北京大學講師、北京女子師範高等學校、廈門大學、廣州中山大學教授。
ㄗ係注音符號嘅其中一個聲母，個字係喺「節」嘅古字「卩」度拎出嚟用，「ㄗ」嘅發音係清齒齦塞擦音/t͡s˭/。佢喺在漢語拼音同埋通用拼音對應音，威妥瑪拼音就對應音。但係喺粵語注音符號入面就冇呢個字，反而喺「ㄗ」字上面加多一撇變咗「」，發不送氣清顎齦塞擦音 /t͡ʃ˭/。
黃埔港係中國廣東省廣州市東南邊珠江口嘅北邊嗰度，佢重係成個華南地區入面，最大嘅沿海同遠洋嘅交通運輸樞紐。呢個景喺1986年入選咗羊城八景，嗌「黃埔雲檣」。呢個碼頭喺民國26年起，1948年先全部起好。
馮玉祥，字煥章，中國安徽巢湖人，中華民國嘅軍閥同埋國民革命軍陸軍上將。1924年11月5號喺北京發動咗政變，唔單衹佢嘅軍隊包圍咗紫禁城，溥儀被迫從紫禁城走人，最後喺天津隱居。重要推倒咗曹錕，邀孫文北上共襄國是。
佢響未做政治人之前，原先係個生意人，響韓戰之後「棄商從政」，後嚟佢做咗最大反對黨領袖。但係響朴正熙、全斗煥獨裁時代，曾經多次畀政府監禁、流放、謀殺、判死刑種種迫害，其中仲判金大中坐監六年同埋軟禁十年。
閔恩澤，原籍浙江吳興，生於四川省成都。係石油化工催化劑專家。1946年於國立中央大學工學院化學工程系畢業。1951年獲美國俄亥俄州立大學博士學位。中國石油化工股份有限公司石油化工科學研究院學術委員會主任、高級工程師。
1980年當選為中國科學院學部委員，1993年當選第三世界科學院院士，1994年當選中國工程院院士。2007年9月18號榮獲首屆中國催化成就獎張大煜獎，2007年度國家最高科學技術獎獲得者。感動中國2007年度人物之一。
1980年代起，開展咗非晶態合金、負載型雜多酸等新催化材料同磁穩定床、懸浮催化蒸餾等新反應工程嘅導向性基礎研究，成果已推向工業化，2005年「非晶態合金催化劑同磁穩定床反應工藝嘅創新與集成」獲國家技術發明獎一等獎。
梁羽生生於書香門第，二次大戰後喺廣州嶺南大學修讀國際經濟，1949年來香港定居，喺《大公報》工作，1952年《新晚報》總編輯羅孚揾佢寫武俠小說，第一部小說係《龍虎鬥京華》，被譽為「新武俠鼻祖」，總共著有35部武俠小說，同金庸齊名。
1924年6月12號，戴雅文喺澳洲 Adelaide 出世，喺處長大。因為屋企人同海有好深淵源，佢好早就鍾意航海歷史。佢喺聖彼得學院受教育。1942年，時值第二次世界大戰，佢喺皇家澳洲空軍服役。戰後，喺1948年入讀Adelaide 大學，1952年獲歷史同政治學榮譽學士，1954年完成有關南澳州公司嘅論文獲文碩士。
除咗有效管理既有檔案之外，戴雅文主持發展咗檔案館嘅典籍保護同微縮菲林轉錄工作。佢同政府商討，爭取到檔案館搬去 Carnarvon 街嘅前政府印務局。佢亦促成斐濟訂立《公共檔案條例》，以保障檔案文件，並見證條例喺1970年變成法案，法案通過成為斐濟法例第108章，沿用至今。
戴雅文作為 archivist，喺建立呢套檔案系統嘅過程之中，時不時要去所羅門群島、Gilbert and Ellice Islands、New Hebrides 同湯加出差，檢閱舊檔案，揀一啲轉去中央檔案局作永久存檔。
1970年斐濟獨立，中央檔案局解散。其中屬於斐濟嘅檔案移交畀斐濟政府，剩低嗰啲移交畀戴雅文負責新建立嘅西太平洋檔案局。西太平洋檔案局一大部分典籍都係由佢同啲同事親手揀選、編排同編目歸檔。而家西太平洋檔案局典藏絕大部分擠喺奧克蘭大學圖書館。
戴雅文好關心香港舊建築，努力喺地產開發之前記錄低佢哋。1974年5月至1978年，佢同會員賴定仕、施其樂牧師、白德醫生一齊，針對計劃重建嘅舊城區，完成咗一項攝影普查。戴雅文負責資料研究、測量同筆錄。主攝影師係賴定仕，南華體育會攝影會亦有協助。
1954年3月1號，美國嘅比堅尼環礁試爆氫彈，並且造成嗰個島周圍嘅海域嚴重輻射污染，而嘅嗰度海域嘅受污染魚類亦都俾人運返臺灣。因為咁，當時嘅臺灣省漁會將嗰啲魚運返去臺大二號館大廳，利用許雲基團隊自製嘅基革計數器檢測佢嘅放射性。
德格拉斯·派係研究越戰同越共嘅有名學者，佢係呢方面研究嘅領先史家。1997年起佢喺德州理工大學度研究，而喺1981年起佢係加州大學伯利分校印度支那檔案處嘅主任，而早啲時佢係美國外交部駐亞洲嘅官員，駐過西貢、香港、東京同臺北。
德格拉斯·派有北得高打大學新聞學士學位同加州大學伯利分校國際關係學士學位。喺1958年喺華府嘅美國大學攞到碩士位，畢咗業後，佢喺1963年到1964年間喺麻省理工學院爲國際研究技術中心做咗一年嘅研究生。
陳燊齡喺八年抗戰期間，就讀西北工學院航空工程系，後轉學至空軍軍官學校。畢業後於第二次國共內戰嘅永年、張家口、石家莊、長春、錦州、瀋陽、太原、平津、舟山等戰役擔任空中掩護同後勤補給。佢係長春圍城之役唯一被救出嘅脫險人員。
1953年，中華民國國防部高層選派佢到美國參加中華民國空軍首批噴射機換裝訓練）。之後歷任中華民國空軍中隊長、大隊長、少將聯隊長、總司令部作戰署長、中將副總司令、國防部參謀本部二級上將副參謀總長及總司令等重要軍職。
梁思禮喺中學時期讀過天津南開中學，隨後南開學校被日軍炸毀，隨著留喺天津南開師生一齊被位於天津英租界嘅耀華中學接收入校。1940年，喺耀華中學就讀高中二年級嘅梁思禮考取年級第二名嘅成績，學校為其中頒發獎品、書券以資鼓勵。
1945年獲得普度大學電機工程學士學位，1947年獲得辛辛那提大學碩士學位，1949年又喺辛辛那提大學獲得博士學位。曾任國際宇宙飛航聯合會副主席、中國航天部總工程師、中國航天工業總公司科技委副主任，逝世前任中國航天科技集團公司、中國航天機電集團公司科技委顧問。
1966年文化大革命爆發，羅廣斌俾人批鬥，定性係「叛徒」、「剝削階級的孝子賢孫」。《紅岩》亦俾人話係「反動」小說。10月23號，佢喺重慶解放碑廣場同中共重慶市委工作組「辯論」，話自己唔係叛徒，寫嘅嘢冇問題。
。1967年1月24號，重慶紅衛兵組織「八·一五派」奪取重慶市大權。2月5號，重慶建築工程學院紅衛兵喺羅屋企將佢綁架並抄佢家，佢自此俾人困起。2月10號，有人通知佢老婆胡蜀興，話佢當日朝頭早喺關押地墮樓自殺身亡。
喬石，原名蔣志彤，係中國共產黨嘅優秀黨員、共產主義戰士、無產階級革命家、政治家，做過中國共產黨第十三屆、十四屆中央政治局常委，中央紀律檢查委員會書記，第八屆全國人民代表大會常務委員會委員長。浙江定海縣人。
佢喺平壤出世，後生嗰陣到中國東北。讀過吉林毓文中學，從事學生抗日運動。1930年改名金日成。1932年創建朝鮮人民革命軍，喺中國東北地區同朝鮮半島北部進行抗日武裝鬥爭。1936年建立祖國光復會，任會長。
1948年朝鮮民主主義人民共和國成立，任內閣首相。翌年南、北朝鮮勞動黨合併，當選朝鮮勞動黨中央委員會委員長。1950至1953年兼任中央軍事委員會委員長、人民軍最高司令官。領導朝鮮人民打朝鮮戰爭。1953年獲「共和國元帥」稱號。
尼洛佩薩尼亞係巴西律師同政治人，喺巴西里約熱內盧州嘅金保斯出世。喺1903年至1906年同1914年至1917年期間出任里約熱內盧州長。1906年至1910年期間出任巴西副總統，喺1909年佩納死後接任總統到1910年。
法蘭茲·卡夫卡係20世紀一個重要德文作家，佢出生喺捷克首府布拉格一個中產猶太家庭，在生嗰陣寂寂無名，好多作品喺佢死咗之後先出版，雖然佢一生作品唔多，兼有好多重係未完成，但出版之後引起全世界卡夫卡熱，對西方文學有好大影響 。
1844年，那夏理喺美國俄亥俄州美大拿郡驕福特鎮出世，6歲開始讀書，12歲讀中學，17歲升入大學。喺佢13歲時諗住出外傳道，15歲因南北戰爭爆發而去咗北部地區做後勤，嗰時佢負責食物營養院一個部嘅工作，啱開始無耐冇信心，但聽咗軍官幾句話之後出咗好多成就。
第一次世界大戰期間，Busoni返到咗意大利喺博洛尼亞居住，純粹從事研究工作，冇到外邊演出。到咗1920年佢先至返返柏林，培育咗好似Kurt Weill、Edgard Varèse同埋Stefan Wolpe等等嘅學生。
我嬲到頭髮都豎咗起身，自己企喺欄桿側邊，陣雨啱啱停咗。抬起頭望住天空，忍唔住向住天空長嘯，一片報國之心充滿我個心。三十多年來雖然建立咗一啲功名，但同塵土一樣微不足道，南北轉戰八千里，經過幾多風雲人生。
十三經係十三部先秦經典統稱，以儒家為中心。由漢《五經》開始，到南宋時集合叫《十三經》。《十三經》分別係《詩經》、《尚書》、《周禮》、《儀禮》、《禮記》、《周易》、《左傳》、《公羊傳》、《穀梁傳》、《論語》、《爾雅》、 《孝經》、《孟子》。
易經，或者單叫易，一般指現今只流傳嘅周易，係最古老嘅中文書。易係讀貿易個易，係指變化。佢係古代中國嘅宇宙觀兼哲學，係中國文化嘅中心。呢套哲學嘅中心係陰同陽，兩股相反嘅性質之間嘅動態平衡 ，當事件嘅演變係一種過程，同變化本身係永恆不變。
多數人相信易經係中國周代成書，所以叫周易。而司馬遷響史記度寫周文王所編，不過後世考證唔係同意呢個講法。易經到東周戰國時代，已經唔係一睇就明，所以另外有人寫本易傳來解譯易經。家下易經通常都係兩本內容夾埋一齊。
易呢本書對中國生活有好大影響，政治，經濟，軍事，醫學等等唔同範疇都受佢影響。儒家道家家都推崇易經。因為易有兼有占卜同哲學兩種特質，古人都響呢兩方面着手研究，一派着重占卜，叫象數派，而另一派着重哲學，叫義理派。
韻書係古代嘅中文字典，呢種書攞韻來分類啲漢字。原本，做韻書係用來喺作詩、詞、曲呢啲韻文時，可以去查可能押韻嘅字，但佢將音韻分類得好細，超出押韻所需要嘅精度，同時佢亦記低字義，所以佢同字書呢啲書一樣，有辭典嘅用處。
現存最古老嘅韻書係陸法言嘅《切韻》，呢部書喺日後不斷增補修訂，到唐代叫《唐韻》，到宋代分別編成《廣韻》、《集韻》。同樣喺宋代，爲咗應對科舉，作咗簡略版嘅《韻略》，之後修訂佢成《禮部韻略》。佢同《廣韻》一樣，都用206韻，但因爲有啲韻會同用，實質得108韻。
之後，金代王文郁平水刊咗《新刊韻略》，有106韻，而劉淵嘅《壬子新刊禮部韻略》有107韻。受佢哋影響，元初陰時夫嘅《韻府群玉》定咗106韻，明代以降嘅文人就用呢106韻。呢個稱呼做平水韻。呢個詩韻系統到咗明代有《洪武正韻》、到咗清代有《佩文詩韻》。
除咗詩韻，仲有填詞用嘅《詞林正韻》、寫曲用嘅《中原音韻》。元代周德聲作嘅《中原音韻》係基於當時北方嘅發音而作，將平水韻嘅109韻統合爲19韻，有個音韻變化係入聲消失咗，佢分入第啲聲調，有平、上、去聲。
佢係現存最早、亦係影響力最大嘅韻書，入面記錄嘅音系係當時上層社會所講嘅中古漢語口音，可能綜合咗舊時洛陽同南京呢兩個地方嘅語音而成。喺相當長時間內，《切韻》失傳，後來喺敦煌石室搵到咗《切韻》殘卷，同《廣韻》對照，可以知道佢哋嘅音系係同一體系嘅，叫做「切韻音系」。
喺《切韻》之前亦有韻書，但佢哋都冇流傳到現代。所以，《切韻》係成體系噉承傳漢字音嘅書中最古老嘅。以《切韻》做代表嘅音韻體系稱呼做切韻音系，係中古音一種。根據英文世界嘅研究成果，中古音要區分兩種，《切韻》做代表嘅語音叫做「Early Middle Chinese」，《慧琳音義》哋做代表嘅語音稱呼做「Late Middle Chinese」。
除咗大幅增補字外，上聲、去聲各自增補一韻，夾埋成195韻。呢個版本簡稱爲《王韻》。佢對《切韻》加補、訂正嘅地方比較清晰明瞭，相比起《廣韻》，佢將《切韻》原本嘅特徵保留得更好。另外有樣嘢珍貴，佢喺各卷嘅擡頭記有《切韻》之前各種韻書嘅分韻狀況。
由陳彭年哋編纂，喺北宋嘅大中祥符元年刊行，正式書名叫《大宋重修廣韻》。韻目度增加到206韻，但佢只係將《切韻》中某啲韻由一個分成咗兩個，音韻體系自身冇乜點變，所以用《廣韻》代替《切韻》去復原中古音，得出結果都唔會有大變。
按大清卞永譽所寫《式古堂書畫彙考》，收有大唐元和年間嘅《唐韻》寫本殘目，記載住序文同各卷韻數，全書五卷，韻目共195韻，個數同稍早王仁昫寫嘅《刊謬補缺切韻》一樣，同樣上、去二聲都多《切韻》一韻。但就唔知韻嘅排佈以及內容係咪等同。
王仁昫《刊謬補缺切韻》，亦係切韻增修本，早過《唐韻》。但孫愐利用朝廷擴大《唐韻》影響，所以《唐韻》雖則係孫愐私人著作，然而命名有官方性質，有名氣過《刊謬補缺切韻》。范鎮《東齋記事》講，「自孫愐集為唐韻，諸書遂廢」。
《大宋重修廣韻》，簡稱《廣韻》，係中國頭一部由政府主修嘅韻書，喺北宋大中祥符元年由陳彭年哋奉詔去寫，主要係增訂自先前嘅兩本韻書《切韻》同《唐韻》。《廣韻》總共收206韻，包括平聲57韻、上聲55韻、去聲60韻、入聲34韻。
《廣韻》卷首記載話佢收咗2萬6194字，註解有成19萬1692字。之不過有啲字韻係多音字，一隻字有幾個音，所以其實有重複計數，今人踢走重複，計出嘅真實收錄字數係一萬六千字左右。《廣韻》總共有五卷，韻目中平聲有57韻，上聲有55韻，去聲有60韻，入聲有34韻，合計206韻。
之不過，同時相鄰嘅兩個或三個韻可以通押同用，即係押韻時可以按規定諧押唔同嘅韻，按通押嘅韻數計，平聲有31，上聲有30，去聲有33，入聲有19，總共係113韻。條通押規則直到平水韻都冇變，平水韻有106韻。
用做反切嘅漢字裏頭，除咗避諱呢啲特別理由外，基本都沿襲咗《切韻》嘅內容，所以《廣韻》可以代替《切韻》去使。不過，《切韻》嘅反切到咗寫《廣韻》當時，啲音已經變咗啲，所以喺各卷嘅末尾有一節「新添類隔更音和切」，記載住改訂過嘅反切。
《廣韻》嘅反切雖則基本遵從《切韻》，但佢有啲地方古怪。例如脂韻嘅「尸」切成咗「式之切」，但「之」係之韻字，正確嘅切音係「式脂切」。噉係由於喺《廣韻》時代，脂韻同之韻相近，呢啲字變得同音，於是某啲時候一啲人喺呢啲細節上出咗錯誤。
明代啲人唔記得咗《廣韻》，但顧炎武重新發掘咗佢，注意到佢嘅重要性。不過佢發現嘅明內府本係節略過嘅版本，佢過身後啲人先至發現《廣韻》嘅原本。南宋刊本之中，監本有高宗本、寧宗本，私家版有南宋巾箱本、題有「鉅宋廣韻」嘅版本。
《集韻》係宋代編寫嘅韻書之一。宋仁宗景祐四年由丁度幾個人奉命編寫，到寶元二年寫成呢部敕撰韻書。收5萬3525字，分206韻，收嘅異體字多。正體、古體、或體、俗體，冚唪唥收入去，一個字可以多到八、九個寫法。
《分韻撮要》自清朝乾嘉以來，翻刻甚劇。現存最早嘅版本是由廣州雙門底壁魚堂梓行嘅單行本，由武溪溫岐山校輯，目前收藏喺德國拜仁州立圖書館。呢個版本冇寫明刊刻年份，亦冇前言後記，但係封面上寫明「梓行」，說明唔係根據他人版本而重鐫翻刻，至少可以證明佢係經由溫岐山編訂嘅第一版本。
另一單行本係收藏喺荷蘭萊頓大學圖書館嘅《元亨字彙分韻撮要》，冇寫明年份，冇前言後記，連邊個刊刻都冇記低。書坊依照正文，將編者補足做「武溪溫岐山溫端石」二人，可見呢個版本乃係根據上述壁魚堂版本翻刻。藏館根據原藏書人魯瓦耶身處嘅年代，估計刊刻年代大約喺十八世紀。
後來傳世嘅《分韻》多數係合刻本，即係喺一頁分欄刊印超過一本書。合刻本依單行本翻刻，錯訛多過單行本。當中最著名嘅有1782年的《江湖尺牘分韻撮要合集》。1856年，美國人衛三畏根據呢個版本嘅《江湖尺牘分韻撮要合集》刻本出版咗《英華分韵撮要》。
馬禮遜自編書目嘅手稿，亦都有《江湖分韻酬世全書》、《江湖尺牘分韻撮要合集》兩部合刻本。如果計算唔同書坊翻刻嘅《江湖尺牘分韻撮要合集》或《尺牘輯要分韻撮要合集》，年代由1788年至1904年，跨越百載。
最先為《分韻撮要》擬定具體國際音標音值嘅是彭小川。彭小川認為《粵音韻彙》嘅差異反映咗粵語隨住時間嘅變化，而唔係地方口音差異。劉鎮發、張群顯根據來華傳教士的語音描述提出《分韻》修另一套擬音方案。羅言發根據上述兩文，又提出第三套擬音方案，並用以佐證澳門話喺清末民初嘅音變。
字典喺1950年5月23號由國家出版總署副署長葉聖陶急召北京大學校長，商議其中文系主任魏建功到國家出版總署編審局搞咗新華辭書社，出手解決嗰時炒得好犀利嘅「中國究竟有幾多個漢字」問題。1953年，第一版《新華辭典》正式面世，嗰時由人民教育出版社印。
中國改革開放之後，字典按國家形勢變化而修訂咗好多次，從1992年開始用咗現代漢語通用字表出現過嘅字，2000年出咗漢英雙解新華字典。2004年改成用B6紙嘅大字印刷版。2011年正式出第11版，入邊加咗1500幾個繁體字。
《辭源》，書一本，字典一本，商務印書館出。顧名思義，收錄字句來源。首版陸爾奎主編，大清光緒三十四年，卽一九〇八年開始寫。寫到中華民國成立之後，一九一五年十月正式出版正編。之後陸續有各個修訂版本。中華民國失守中國大陸前，出個幾版本。
本辭典收錄咗五萬個漢字、53萬條辭彙，當中包括來自《詩經》、《論語》、《孟子》、《老子》、《莊子》等等傳統經典，同埋由古代至現代書籍入面見到嘅大量熟語。辭典亦收錄咗一萬篆字。大修館嘅官方網站話，佢係世界上最大型嘅漢和辭典。
喺本辭典面世前，主流字書如《康熙字典》等等，主要淨係解釋單字，好少闡述兩字或以上構成嘅詞語，後來先至有類似《辭源》噉樣專門解釋詞語嘅字書。諸橋轍次藉住喺1917年間留學中國嘅經驗，佢深感有必要編撰網羅單字同詞彙解說嘅字書，萌生咗編撰《大漢和辭典》嘅念頭。
1925年，大修館書店創業者鈴木一平希望能夠出版詳實過以往漢和辭典幾倍嘅新辭典。佢搵咗當時任敎大東文化學院嘅諸橋。諸橋開始計劃出版工作，好快佢就知道工程浩大。鈴木就表示會支持出版到底。1927年6月，諸橋同大修館間簽訂咗出版合同，開始梳理字詞同埋撰寫詞條內容。
但跟住落嚟，本辭典嘅出版可謂困難重重。當時正值二戰，由1943年開始發行咗頭3卷之後，發行所連同辭典嘅活字木印版喺1945年2月25日畀火燒晒。同年，日本戰敗。戰後諸橋轍次喺兩間藏書所「靜嘉堂文庫」同「甲州山奧」度，買番佢全卷15000頁嘅校正殘本，同佢嘅大仔、二仔一齊繼續編撰，三仔就喺完成大學之後先返嚟幫手。
期間諸橋轍次又患上咗白內障，幾乎失明。戰後，日本又缺乏製作木板活字印刷嘅工匠，令辭典原稿難以付梓。好彩後來得到石井茂吉用當時嘅新技術照相排版植字嚟度製版。1955年11月，距離提案30年，重新製版嘅《大漢和辭典》第1卷正式發行。
諸橋喺編撰同埋出版過程中，得到好多人協助，先可以令辭書順利出版，包括喺二戰後隔年相繼辭世嘅川又武、渡邊實一、真下保爾、佐佐木新二郎四位友人，同埋近藤正治、小林信明、渡邊末吾、鎌田正、米山寅太郎等等好多人嘅幫助。
本辭典嘅漢字，主要喺《康熙字典》、《中華大字典》、《說文解字注》、《說文通訓定聲》、《宋元以來俗字譜》等等來源收集，而且根據《康熙字典》嘅順序列出。爲解決部首檢字嘅問題，又附有索引卷，方便用戶有效率檢字。
本辭典編寫於1930年代，當時甲骨文文字學同埋音韻學冇而家咁發達，因此書中部份漢字嘅音韻同字源說明，會稍爲依從舊說，譬如「東」字，今日主流講法係根據甲骨文解釋成索囊之形，但本辭典仍然用篆書「木中有日」嘅理據重構說法。
書中嘅詞彙主要由《佩文韻府》、《駢字類編》收集，並且喺四書五經、《周禮》、《儀禮》、《左傳》、《史記》、《漢書》、《後漢書》、《三國志》，仲有《管子》、《荀子》、《韓非子》等諸子，《文選》、《楚辭》、晉唐小說、《水滸傳》、《紅樓夢》、元曲等戲曲，或者《漢籍解題》、《中國人名大辭典》、《中國古今地名大辭典》、《讀史方輿紀要》、《典海》、《事物異名錄》、《海錄碎事》、《淵鑑類函》、《古今圖書集成》、《本草綱目》、《明律》、《大清會典》、《佛教大辭典》、《三才圖會》、《新撰支那時文辭典》等等嘅工具書入面收集同埋引用。
其實呢條路唔係一早就嗌「廣雅路」，而係嗌「西灣路」。喺2013年11月5號，由於環市西路南邊嗰橛西灣路長期以來都同北邊嗰橛西灣路一分為二，搞到好多人成日蕩失路。後來，廣州市地名辦廣泛徵求意見之後先至將原先南邊嗰橛西灣路改名做而家嘅「廣雅路」。
哈帕原先諗住喺北京或上海度搞間學校，但由於嗰時400位廣東官員同鄉紳、學者一齊寫咗份請願函，結果哈帕就應承咗。就喺1888年，哈帕喺廣州嘅沙基金利埠嗰度搞咗間嗌「格致書院」嘅學校。而間學校喺1888年3月28號正式開課。
1900年，由於發生咗庚子事變，搞到學校一定要搬去澳門甚至租荷蘭園二街嘅張家花園嚟搞學堂先至得。喺1903年3月31號，學校改名做「岭南學堂」。喺澳門辦學嗰時，嗰時陳廷甲考咗去西點軍校變咗第一個喺呢間學校畢業嘅中國人。
喺1905年6月，由於兩廣速成師範館成立咗，之後就改名做「兩廣師範學堂」。第二年又改名做「兩廣優級師範學堂」，而學校就喺廣東舊貢院。後嚟喺1910年7月搞咗間附中。1924年6月9號，孫中山以大總統嘅身份，嗌咗鄒魯做校長，將廣東高等師範學校、廣東公立法政大學、廣東公立農業專門學校三間學校合併咗，變成國立廣東大學。
喺1925年3月12號孫中山死咗之後，廖仲愷將廣東大學改名做中山大學，結果嗰年10月俾國民政府批准咗。1926年7月17號正式改名做「國立中山大學」，變成廣東嘅最高學府。而附中就畀咗廣東省教育廳嚟睇住，甚至重改埋名做「省立中山中學」。
喺1927年7月就畀返大學嚟睇，學校又改咗嗌國立中山大學附中。而學校校址就喺惠愛東路嗰頭。但喺廣州淪陷咗之後，學校就停辦。中山大學喺1941年搬到坪石嗰時又搞返間附屬中學出嚟，由中山大學師範學院睺實。
1921年10月12號，由於之前嘅師範學校啲畢業生已經唔啱嗰時嘅小學老師需求，廣州市教育局先至喺雙門底嘅粵秀書院舊址搞咗間師範中學。甚至喺1923年秋將原有嘅舊制師範班改成初中三年級，同時重搞埋中學部。
1934年，嗰時做緊廣東省主席嘅陳濟棠，為咗記得中國國民黨元老古應芬，先至將廣東工業專門學校同廣州市立師範學校合併成廣東省立勷勤大學，而之前嘅廣州市立師範學校同佢嘅師範學院，附中都改埋名做廣東省立勷勤大學師範學院附中。
1935年3月又改名做教育學院，甚至連附中都改埋名。而抗日戰爭爆發咗之後，學校搬到開平嘅蘆村嗰邊。而勷大喺1938年9月解咗散之後，教育學院單獨變成廣東省立教育學院，附中都改埋名，而學校搬到開平嘅百合圩入面。
1939年8月，廣東省立教育學院改咗嗌省立文理學院，甚至連附中都改埋名，而學校就搬到韶州嘅乳源嗰邊。甚至喺1939年底搬到連縣東陂。1944年，附中又獨立變成省立粵秀中學。直到抗戰勝利之後，學校又再一次搬到惠陽豐湖嘅省立惠州中學嗰度。
喺1925年，嗰時做緊廣東省財政廳長陳其瑗辦嘅私立廣東國民大學嘅中學部，而校址就喺惠福西路嘅廣東省人民醫院惠福分院隔籬。喺抗日戰爭嘅廣州淪陷嗰年，國民大學嘅大學部搬咗去開平嘅樓岡鄉，而中學部就搬咗去台山，雖然猛咁俾日本仔喺度搞搞震，但係學校重喺開平。
而私立嘅廣州大學喺1927年開辦之後嘅第二年就喺廣州嘅天香街搞咗間附屬中學，後嚟又喺港澳同台山搞咗間廣大中學分校。廣州淪陷之前，私立廣州大學就搬到香港。直到香港淪陷之後又先後搬到曲江、羅定、連平、興寧等地。
1913年，廣州律師公會喺文德路搞咗間私立廣州法政專門學校。之後喺1929年改名做私立廣州法學院。到咗1932年8月就搞咗間附屬中學出嚟，而校址喺而家文德路69號。喺抗日戰爭嗰時停辦咗，直到日本仔投咗降之後先至搞返出嚟。
到咗1951年2月，私立廣州大學、私立廣東國民大學、私立文化大學、私立廣州法學院呢4間私立高校一齊合併，變成華南聯合大學。而入面幾間附中都合埋一齊，嗌咗「華南聯大附中」。到嗰時為止，呢4間學嘅附屬中學都冇嗮。
直到1952年因中國高校院系調整，之前嘅嶺南大學附中、中山大學附中、華南聯大附中、廣東文理學院附中呢四間中學都合埋一齊，組成華南師範學院附中出嚟。而四間學校合併咗之後，學校嘅高中部都喺嗮廣州市東山區嘅文明路嘅中大附中嘅學校入面辦，而初中部就喺永漢路嘅仰忠街入面嗰度搞。
而家喺中山大道西嘅華師附中校本部，其實之前係1956年8月成立嘅華南師院附中石牌分校。而華南師院附中校本部搬到石牌嗰時係1958年8月嘅事，嗰時石牌分校已經幾有規模吓，後嚟無耐石牌分校就取消咗，原嚟嘅校本部就變成華南師院附中廣州分校。
喺1952年嘅幾間中學合併嗰時，得一少部分之前中山大學附中同嶺南大學附中嘅老師跟住中山大學搬走而另外搞咗間中山大學附屬學校出嚟。而文化大革命期間就改名做廣州市第六中學之後一直冇再改返之前嘅名。而中大附校重新搞返中學部係1999年嘅事。
到咗1990年代，由於華附攞到好多錢返嚟，先至將學校搞過大規模嘅更新。首先係填平咗學校嘅湖同埋拆嗮學校周邊嘅工廠同商舖，而崗頂樓就變成辦公樓，紅樓變成聚清園，學校附屬醫院就變成奧校樓……。喺嗰時，學校未裝修之前嘅大樓喺1990年代開始就
到咗2001年，華南師範大學附屬中學就喺番禺嗰邊，同合生創展嘅地產商一齊搞咗間華師附中番禺分校嘅民辦學校出嚟。後嚟喺2002年開始，又搞咗佢嘅南海實驗高中、新世界學校同佢嘅國際基礎課程中心，2006年甚至喺汕尾嗰邊搞咗間分校。
呢間學校嘅國際部方面，就喺華師附中本部嘅奧校樓入面，喺2004年由華附同英國北方大學聯合會一齊搞嘅一年制IFY英澳預科班，重喺2009年3月俾美國大學理事會授權批准而開辦嘅美式高中班。而先修班喺2014年9月份先至開始搞。
除咗喺一般嘅中學教學道攞到好成績之外，華師附中亦係廣東省奧林匹克學校嘅所在。華師附中喺校本部取消普通初中教學之後，衹保留初中奧班，教學地點設喺奧校樓。高中部亦設有奧林匹克班。廣東省奧校生源來自全省，初中部一、二年級主要搞數學奧賽培訓，初三同高中就有數學、物理、化學三個組，目標係喺全國賽同埋世界奧賽裡面攞獎。
，簡稱執信中學，之前嗌過執信女子中學、廣東省立執信女子中學、廣州市第一女子中學，文革期間嗌過廣州市第55中學，係中國廣東廣州嘅完全中學，有兩間校區，全部都喺越秀區入面。呢間學校喺1921年由孫中山為咗紀念朱執信而一手創辦，喺學校入面重可以見到朱執信墓響度。
而孫中山親自嗌咗好多人嚟出錢辦學，自己首先捐咗一萬両嚟做籌建費，重派咗汪精衛夫人、陳璧君等人到美國嘅華僑度厝錢。嗰時孫中山重親自發咗封信到美國三藩市嘅國民黨支部啲人話快啲捐錢嚟起好間學校。直到1921年10月1號先至正式開始搞執信中學嘅校舍。
而呢個學制係中華民國時期，其中一間實行新學制嘅學校。到咗1923年就起好咗東沙路嘅竹絲崗校區。甚至喺1924年開埋高中師範科。喺大革命嗰陣，學校入面出現咗好濃嘅民主同革命嘅氣氛。而1925年嘅沙基慘案入面，呢間學校都搞過示威遊行，重出現咗好多人受傷都有。
而1927年國共分裂嗰時，左派學生簽名去武漢搞革命，而右派學生就簽名到南京嗰頭。喺「四·一二」反革命政變入面，反動派重出埋軍警封鎖埋執信校門，重拉咗10幾位學生都有。連廣州起義嗰時重有執信嘅學生嚟參加都有，嗰時出現10幾位仁兄死咗都有。
喺1927年秋天嗰時，由於學校俾國民黨右派控制咗而搞資產階級奴化教育。甚至喺1928年秋天俾廣東省教育廳勒令分開咗男女分校，將執信啲男仔摱到廣東省一中，而廣東省一中本身入面啲女仔就摱到廣東省女中同執信，而學校就改名做「執信女子中學」。
喺1937年，由於抗日戰爭爆發，學校又搬到南海嘅碧村。甚至喺1938年10月重搬到澳門嗰邊。連1941年12月嘅太平洋戰爭爆發咗之後都搬到樂昌縣嗰頭。直到1943年先至改返嗌「省立執信中學」而重新招收男女嘅學生。
由於蔣介石喺1946年夏天發動內戰，搞到嗰時執信校長林寶權喺學校入面搞高壓統治，平時唔畀學生出校門，甚至凈係畀學生兩個星期返屋企一次而加重學習功課嘅重壓。以三青團份子嚟睇實好落力讀書嘅師生，搞到有幾十位好落力讀書嘅師生逼住離開學校。
學校喺啱啱開辦無耐係私立性質，嗰時係嗌「執信學校」。喺20世紀20年代變成中國內地嘅37間重點中學入面嘅其中一間重點中學，到咗20世紀30年代就轉成公辦學校。呢間學校喺1928～1968年呢40年期間，用過「執信女子中學」、「廣東省立執信女子中學」、「廣州市第一女子中學」呢三個「女子中學」嘅名。
街道個名之前叫雅瑤鎮，之前屬白雲區管理，但2002年9月改畀花都區管理。2014年1月，花都區委政府宣佈撤銷雅瑤鎮，將新華街道同獅嶺鎮南邊嘅三鎮街轄區重新拆分成4條街道，重將之前新華街道嘅雲峰社區同東鏡村、東莞村、石塘村、清土布村、廣塘村、團結村合併成而家嘅新雅街道。
但係，由何文匯所主導嘅「正音運動」，引起好多嘅爭議，認為𠵱家粵語嘅讀音只係靠「約定俗成」，冇統一標準，所以提倡以黃錫凌《粵音韻彙》嘅注音同埋《康熙字典》裏面嘅反切注音為標準。佢透過香港教育局開辦粵語正音課程，教現任先生粵語嘅「正確讀音」。
響中國古時，春天同秋天係諸侯「朝聘」王室嘅時節〔呢句嘢唔似粵語，唔該改咗佢〕。另外，春秋響古時代表一年四季。而史書記載嘅都係一年裏面發生嘅大事，因此「春秋」係史書嘅統稱。而魯國史書嘅正式名就係《春秋》。
《公羊傳》同埋《穀梁傳》唔同《左傳》。《公羊傳》同《穀梁傳》假設孔子係《春秋》作者，試圖解開其中「微言大義」來闡述清楚孔子本意，有好多牽強附會嘢，一推就冧。而《左傳》則以史實為主，補充並糾正《春秋》中錯誤或無寫嘅大事。
水球係一種喺水中進行嘅集體球類運動，係一項結合游水、手球、籃球、欖球嘅運動。比賽嘅目的類似於足球，以射入對方龍門次數最多嗰隊為之贏。水球員喺比賽嗰陣以游水嘅方式進行，除咗守門員之外，兩隻手同時掂波係犯規嘅。
每場比賽由兩隊對賽，每隊有十三個隊員，其中一個係守門員。比賽嗰陣每隊有七名隊員喺水度作賽，隊員可以無限次替換。主隊嘅隊員戴深色嘅泳帽，客隊隊員戴淺色泳帽，守門員戴紅帽。每次比賽分四局，每局八分鐘，死球嗰陣停止計時，兩節之間休息兩分鐘，中場休息五分鐘。
初一，假定以朔嘅起始為月齡〇日。初三胐，就係月齡二日。再精確啲講，初一朔嘅時間刻，會喺〇到廿四點鐘之間，平均為初一嘅十二點鐘。而胐只可以初三晚，日落後睇到。咁樣，假設初三日胐，十八點鐘，平均月齡二日二五。
現代粵人經常將傳統性器官名，用喺同原義冇關嘅嘢道，包括空泛噉鬧人，不過極力避免正經噉用來表達原意。今時今日，流行於廣府話，「賓周」嘅古老同義詞只有脧脧／「脧」／脧脧仔，而且經常俾人誤用，意思變得含混。
喺另一邊廂，又有大把人同時嫌棄現代科學書面語同傳統粵口語，攪到用於直接意義嘅辭匯匱乏無比，大人向細孥仔講「賓周」時又喜用模糊字眼，例如「雞雞」、雀仔、「菇菇」、咕咕、「周周」同何B仔之類，另有可以指男陰或女陰嘅「下面」、「嗰度」同「小便嗰道」等。
喺嬰兒車未傳到東亞地區之時，歐美早喺19世紀就已經有類似嘅嘢。到1960年代時嘅嬰兒車，都仍然只不過係一個手推車上面擺個搖籃，純綷俾人將孲𤘅子帶出戶外，唔可以摺起收埋，所以用途唔係咁大。後來發展體積較細嘅嬰兒車，又再發展成為可以摺起，家下啲車好輕，使佢哋可以放入汽車嘅車尾箱、上巴士，以方便運送。
《所羅門嘅審判》係《舊約聖經》入面一個幾廣為人知嘅故仔，記載於《列王紀上》。個故仔講到有兩個女人喺度爭一個蘇蝦仔，兩個都堅持聲稱自己係個蘇蝦嘅親生阿媽，而不溜出晒名聰明嘅所羅門王就憑住佢嘅智慧，成功搵出邊個先至係真正嘅親生阿媽。
其中一個妓女開口，原來佢同另外嗰個妓女住同一間屋，兩人都各自生咗個蘇蝦仔。開口嗰個妓女作出指控，話另外嗰個妓女瞓覺嗰時唔小心，砸死咗自己個蘇蝦，然後竟然偷偷哋將死咗嘅蘇蝦同生勾勾嗰個對調，諗住瞞天過海。
愉景灣，係香港大嶼山東北部一個灣，同時係一個低密度住宅區。個灣正名叫大白灣，成個愉景灣住宅區就夾埋隔籬二白灣、三白灣同埋四白灣。愉景灣同香港島西環差約16千米，同2005年開嘅香港迪士尼樂園差兩千米左右。
愉景灣係一間地產公司1970年代後期起嘅，原先設計係喺當地起一個度假屋村，後尾間公司響1970年代金融風暴頂唔住，結果落入香港興業手。愉景灣實在好唔方便，加上租金又貴，所以後來發展商就將淨低度假屋低價公開發售，變成家下海蜂路、海景路一帶低密度住宅區。
後尾發展商響高爾夫球場起兩幢樓，再用「低呎價高級享受」作招徠，吸引一批嚮往外國生活形式嘅人來住，愉景灣就咁變成當時留港外國人主要聚居地。隨住政府1990年代搞香港機場核心計劃，愉景灣居住人數大增。發展商就係咁開拓新地，重起埋配套基建，好似去竹篙灣嘅愉景灣隧道，就響2000年5月27號通車，係香港第一條由發展商自己畀錢起嘅行車隧道。
交通有船有巴士。愉景灣交通服務有限公司喺愉景灣經營十幾條全日嘅區內巴士線，另外有巴士去東涌站、香港國際機場同欣澳站。愉景灣航運服務有限公司就全日經營來回愉景灣同中環嘅小輪。哥爾夫球會同遊艇會都有自己嘅巴士，亦有其他車可以租。
1951年，國際痲瘋救濟會香港分會，會醫Neil Duncan Fraser喺島上開咗痲瘋病院，起石磚屋。重將個島改名叫喜靈洲，所個病院叫喜靈洲痲瘋病院。1960年代，最多收過540人。因為大家都怕痲瘋病，無乜其他人會上島。
龔嘉欣係香港電視劇同電影演員、電視節目主持。佢16歲時經朋友介紹做雜誌硬照模特兒，之後入咗有線電視響體育台同財經資訊台做兩年主持約，2008年參演電視劇《盛裝舞步愛作戰》，重簽約做無綫電視旗下代理人合約女藝員。
黃浩霆係香港男藝人，2009年參加香港商業電台選秀節目十人巷後參與森美小儀歌劇團入行，之後拍咗唔少廣告。2015年獲選中喺香港電台劇集《那些年那些歌》中同譚詠麟飾演父子。入過香港電視網絡HKTV第一期藝員訓練班，2018年成為無綫電視藝員訓練班學員，畢業後喺2019年加入無綫電視。
林凱恩喺香港出世，祖籍潮州潮陽，中學讀將軍澳仁濟醫院王華湘中學，之後升讀大學。佢2015年讀緊大學期間參選香港小姐競選，最後攞到「友誼小姐」獎，之後入咗無綫電視，做節目主持同拍劇。首次主持J2節目《安樂蝸》，及後參演劇集《愛·回家之開心速遞》Bonnie一角，為人熟悉。
陳自瑤曾經同蔡淇俊交往，之後同王浩信發展。2011年11月11號上晝11點，佢同王浩信舉行婚禮。2012年4月27號，生咗一個女。佢哋兩個之後不時傳出感情唔好甚至係婚變嘅消息，甚至喺2021年1月，王浩信再次攞到無綫視帝獎項嘅時候，陳自瑤當場以黑面回應，但二人亦作出否認。